চন্দ্রনাথ সিনহার ৩.৫ কোটির সম্পত্তি বাজেয়াপ্ত, বিরাট পদক্ষেপ ED-র

কলকাতা: প্রাথমিক নিয়োগ দুর্নীতি (Primary Recruitment Scam) মামলায় বড়সড় পদক্ষেপ ইডি-র (ED)। মামলায় অভিযুক্ত কারামন্ত্রী চন্দ্রনাথ সিনহা (Chandra Nath Sinha) ও তাঁর পরিবারের সদস্যদের নামে থাকা প্রায় সাড়ে তিন কোটি টাকা মূল্যের মোট ১৪টি সম্পত্তি বাজেয়াপ্ত (Belongings Seized) করা হয়েছে। এর মধ্যে চারটি ফ্ল্যাট-সহ বোলপুরে একাধিক বাড়ি, জমি ও একটি বাজার রয়েছে বলে জানা গিয়েছে ইডি সূত্রে।

কেন্দ্রীয় তদন্তকারী সংস্থার অভিযোগ, এই সমস্ত সম্পত্তি ‘প্রসিডস অফ ক্রাইম’ অর্থাৎ দুর্নীতির মাধ্যমে প্রাপ্ত টাকায় কেনা হয়েছে। তদন্তকারী সংস্থার দাবি, চন্দ্রনাথ সিনহা, তাঁর স্ত্রী এবং দুই ছেলের নামে থাকা বাড়ি, ফ্ল্যাট, জমি ও একটি বাজার মিলিয়ে মোট ১০টি সম্পত্তির ক্রয়মূল্য হিসাব করেই বাজেয়াপ্তির অঙ্ক নির্ধারণ করা হয়েছে।

আরও পড়ুন: রাজ্যে বার কাউন্সিলের ভোট ঘোষণার থেকেই অনিয়মের নানা অভিযোগ

শুক্রবার বিচার ভবনের সিবিআই বিশেষ আদালতে প্রয়োজনীয় নথি পেশ করে ইডি জানায়, সংশ্লিষ্ট সম্পত্তিগুলি আনুষ্ঠানিকভাবে বাজেয়াপ্ত করা হয়েছে। উল্লেখযোগ্যভাবে, প্রায় ছ’মাস আগেই এই মামলায় চন্দ্রনাথ সিনহার বিরুদ্ধে চার্জশিট জমা দিয়েছিল ইডি।

গত বছরের ৬ সেপ্টেম্বর প্রাথমিক নিয়োগ দুর্নীতি মামলায় আদালতে গিয়ে আত্মসমর্পণ করেছিলেন চন্দ্রনাথ সিনহা। এরপর ইডি তাঁকে নিজেদের হেফাজতে নেওয়ার আবেদন জানালেও আদালত তাঁর জামিনের আবেদন মঞ্জুর করে। তবে শর্তসাপেক্ষে জামিন দেওয়া হয়—শুনানি শেষ না হওয়া পর্যন্ত তিনি নিজের বিধানসভা কেন্দ্র ও কলকাতার বাইরে যেতে পারবেন না।